CELEX: 62021TN0310
Language: el
Date: 2021-06-02 00:00:00
Title: Υπόθεση T-310/21: Προσφυγή-αγωγή της 2ας Ιουνίου 2021 — Air Canada κατά Επιτροπής

19.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 289/48
            
         
      Προσφυγή-αγωγή της 2ας Ιουνίου 2021 — Air Canada κατά Επιτροπής
      (Υπόθεση T-310/21)
      (2021/C 289/65)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: Air Canada (Saint-Laurent, Κεμπέκ, Καναδάς) (εκπρόσωποι: T. Soames, I.-Z. Prodromou-Stamoudi και T. Johnston, δικηγόροι)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να υποχρεώσει την Ευρωπαϊκή Ένωση, εκπροσωπούμενη από την Επιτροπή, να αποκαταστήσει τη ζημία την οποία υπέστη η Air Canada λόγω μη καταβολής από την Επιτροπή τόκων υπερημερίας και τόκων ανατοκισμού οφειλομένων, δυνάμει του άρθρου 266, πρώτο εδάφιο, ΣΛΕΕ, σε εκτέλεση της αποφάσεως του Γενικού Δικαστηρίου της 16ης Δεκεμβρίου 2015, Air Canada κατά Επιτροπής (υπόθεση T-9/11) και, ως εκ τούτου, να καταβάλει τα ακόλουθα ποσά, σύμφωνα με το άρθρο 266, δεύτερο εδάφιο, ΣΛΕΕ, το άρθρο 268 ΣΛΕΕ και το άρθρο 340, δεύτερο εδάφιο, ΣΛΕΕ:
                  
                              —
                           
                           
                              ποσό το οποίο ισούται με τους οφειλόμενους τόκους υπερημερίας, ήτοι τόκους επί του ποσού των 21 037 500,00 ευρώ, με το επιτόκιο που εφαρμόζεται από την Ευρωπαϊκή Κεντρική Τράπεζα στις πράξεις αναχρηματοδότησης την 1η Νοεμβρίου 2010 (ήτοι 1 %), προσαυξημένο κατά 3,5 %, για την περίοδο μεταξύ της 10ης Φεβρουαρίου 2011 και της 8ης Φεβρουαρίου 2016, μείον το ήδη καταβληθέν ποσό της εγγυημένης επιστροφής ύψους 468 540,80 ευρώ, ήτοι ποσό 4 264 986,70 ευρώ, ή, εάν αυτό δεν γίνει δεκτό, με το επιτόκιο που θα κρίνει πρόσφορο το Γενικό Δικαστήριο
                           
                        
                              —
                           
                           
                              ποσό το οποίο ισούται με τους οφειλόμενους τόκους επί του ποσού των 4 264 896,70 ευρώ με το επιτόκιο υπερημερίας, για την περίοδο μεταξύ της 9ης Φεβρουαρίου 2016 και την ημερομηνία της αιτήσεως καταβολής τόκων (4 Φεβρουαρίου 2021) με το επιτόκιο που εφαρμόζεται από την Ευρωπαϊκή Κεντρική Τράπεζα στις πράξεις αναχρηματοδότησης την 1η Νοεμβρίου 2010 (ήτοι 1 %), προσαυξημένο κατά 3,5 %, ήτοι ποσό 958 550,14 ευρώ (ή, εάν αυτό δεν γίνει δεκτό, για τη χρονική περίοδο και με το επιτόκιο που θα κρίνει πρόσφορο το Γενικό Δικαστήριο) και
                           
                        
                              —
                           
                           
                              ποσό το οποίο ισούται με τους τόκους ανατοκισμού επί του ποσού των μη καταβληθέντων τόκων επί του οφειλόμενου ποσού κατά την ημερομηνία της αιτήσεως καταβολής τόκου (4 264 896,70 ευρώ + 958 550,14 ευρώ: 5 223 446,84 ευρώ ή οποιοδήποτε άλλο ποσό κρίνει πρόσφορο το Γενικό Δικαστήριο) για την περίοδο μεταξύ της 5ης Φεβρουαρίου 2021 και της ημερομηνίας καταβολής από την Επιτροπή στην Air Canada των οφειλομένων ποσών τόκου με το επιτόκιο που εφαρμόζεται από την Ευρωπαϊκή Κεντρική Τράπεζα στις πράξεις αναχρηματοδότησης την 1η Νοεμβρίου 2010 (ήτοι 1 %), προσαυξημένο κατά 3,5 %, ή, εάν αυτό δεν γίνει δεκτό, για τη χρονική περίοδο και με το επιτόκιο που θα κρίνει πρόσφορο το Γενικό Δικαστήριο.
                           
                        
            
                  —
               
               
                  άλλως και/ή επικουρικώς, να ακυρώσει την προσβαλλόμενη απόφαση· και
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα-ενάγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται ότι η Ευρωπαϊκή Ένωση υποχρεούται, λόγω εξωσυμβατικής ευθύνης της, να καταβάλει ορισμένα ποσά τα οποία αντιστοιχούν σε οφειλόμενους τόκους. Η προσφεύγουσα-ενάγουσα αναφέρει ότι στις 8 Φεβρουαρίου 2016 η Επιτροπή της κατέβαλε ένα ποσό τόκων το οποίο αντιστοιχούσε στην «εγγυημένη επιστροφή» επί μιας προσωρινής πληρωμής την οποία η προσφεύγουσα-ενάγουσα είχε πραγματοποιήσει στις 10 Φεβρουαρίου 2011. Η προσφεύγουσα-ενάγουσα υποστηρίζει ότι αυτή η «εγγυημένη επιστροφή» δεν αντιστοιχεί στα ποσά που της οφείλονται ως τόκοι υπερημερίας. Ως εκ τούτου, υποστηρίζει ότι η Επιτροπή ενήργησε κατά παράβαση του άρθρου 268 ΣΛΕΕ και ζητεί να υποχρεωθεί αυτή να της καταβάλει τόκους υπερημερίας και ανατοκισμού.
               
            
                  2.
               
               
                  Με τον δεύτερο λόγο προβάλλεται ότι η αξίωση καταβολής τόκων δεν είχε παραγραφεί και, επομένως, το Γενικό Δικαστήριο οφείλει να ακυρώσει την απόφαση της Επιτροπής της 25ης Μαρτίου 2021 (1).
               
            
         (1)  Ares(2021) 2113744 της 25ης Μαρτίου 2021.